## Interior trasllada a ajuntaments i penyes taurines instruccions i recomanacions per al desenrotllament dels bous al carrer

*** La Conselleria organitza reunions informatives a Puçol i Vall d’Alba per a abordar temes relatius a seguretat
* Juan Carlos Valderrama subratlla la col·laboració amb les entitats locals per a garantir la seguretat i el benestar animal en este tipus d’actes**

La Conselleria d’Emergències i Interior ha organitzat reunions informatives a Puçol i Vall d’Alba per a traslladar a representants municipals, policies locals i penyes taurines instruccions i recomanacions que s’han de tindre en compte per a garantir la seguretat i el desenrotllament òptim dels festejos de bous al carrer.

El conseller d’Emergències i Interior, Juan Carlos Valderrama, ha subratllat la col·laboració amb les entitats locals per a garantir la seguretat i el benestar animal en este tipus d’actes festius, objectiu que constituïx una “prioritat” per al seu departament.

Valderrama va participar este dimecres a la vesprada en la jornada informativa sobre bous al carrer celebrada a Puçol, dirigida a municipis del Camp de Morvedre, el Camp de Túria, l’Horta Sud i Nord, la Ribera Alta, la Serrania i Utiel-Requena, i ho farà també en la reunió que està prevista per a la vesprada d’este dijous a Vall d’Alba, destinada a tots els municipis castellonencs que celebren festejos taurins.

El titular d’Interior ha remarcat que la Comunitat Valenciana és l’autonomia amb més nombre de festejos taurins populars en tota Espanya i ha recordat en este sentit que en 2024 es van celebrar més de 9.000 festejos de bous al carrer en 263 municipis, dels quals més de la mitat, en concret el 53 %, pertanyen a la província de Castelló.

“Són xifres que parlen per si soles de l’arrelament i la vitalitat d’esta tradició”, ha indicat Valderrama, qui ha agregat, no obstant això, que “més enllà dels números, el verdader repte està en com se celebren estos festejos, perquè no es tracta només de quantitat, sinó de qualitat i seguretat”.

En esta línia, el conseller ha recordat que “un dels objectius que té la Conselleria és la defensa dels festejos taurins”, la qual cosa suposa “una aposta clara de la Generalitat per donar suport a les nostres tradicions i els nostres espectacles taurins”.

Estes activitats informatives van dirigides a persones titulars d’alcaldies o regidoria de festes i policies locals que puguen actuar com a responsables del festeig, així com a penyes taurines i voluntariat col·laborador.

**Recomanacions davant les altes temperatures**

Entre altres qüestions, es traslladen recomanacions per a actuar davant els episodis d’altes temperatures amb la finalitat d’evitar hores centrals i reduir l’exposició a la calor, i també s’informa sobre aspectes tècnics com les actuacions prèvies a l’inici del festeig, les comprovacions documentals o de les estructures de seguretat i les comprovacions sanitàries o dels animals que participen en els bous al carrer.

Emergències i Interior ja va fer en maig una altra jornada informativa d’estes característiques amb municipis de la Costera, la Vall d’Albaida, la Ribera Alta i la Vall d’Aiora.

Fecha: 10/07/2025